als_Latn dik_Latn sag_Latn
PDK: Agim Bahtiri po fyen shqiptarët që nuk po e shesin veriun
Partia Demokratike e Kosovës në Mitrovicë theksoi të hënën se e vërteta që po del në shesh për trajtimin e qytetarëve shqiptarë të veriut të Mitrovicës që jetojnë ende në veri dhe ata që janë të dëbuar në jug, nga kryetari i Komunës së Mitrovicës, Agim Bahtiri e ka çmendur fare këtë të fundit.
Në komunikatë thuhet se në përpjekje për t’u mbrojtur nga argumentet ai ka marrë guximin që të akuzoj për bashkëpunim me kriminelët serbë, anëtarët e “Këshillit të Veriut”, të cilët të premten kanë prezantuar para medieve situatën e rëndë në të cilën ndodhen shqiptarët e veriut.
Sipas PDK-së, Agim Bahtiri, duke dashur të justifikohet për dështimet, ka akuzuar për bashkëpunim me kriminelet serbë, përfaqësuesit tjerë të lagjeve shqiptare, të cilët gjatë gjithë këtyre viteve e kanë mbrojtur qenien shqiptare në veri.
“Ai ka shkelur mbi gjakun, mundin dhe sakrificën e atyre që ende jetojnë në atë pjesë të Mitrovicës. Akuzat e tij, janë dëshmia më e mirë për krizën mendore të këtij njeriu të pagdhendur që po e turpëron Mitrovicën. Ai po shkatërron investimin disavjeçar në veri dhe në jug dhe më se keqi ai po shkatërron moralin e qytetarëve mitrovicas. Dhe këtë s’mund të bëj askush tjetër, pos një njeri që s’ka moral sikur Agim Bahtiri, i cili dy herë ka reaguar dhe dy herë ka fyer këta banorë”, thuhet në kumtesën e PDK-së.
Sipas kësaj partie, as ai, as askush tjetër nuk mund ta fsheh faktin se prej ditës së parë që ka ardhur në pushtet në veri nuk është vënë asnjë tullë e vetme. “Në momentin që ai është bërë kryetar ka ndërprerë gjithçka për shqiptarët e veriut, si për ata që jetojnë në veri ashtu edhe për ata që jetojnë jug. Asnjërit nuk ia ka paguar qiranë, asnjë se ka pranuar në punë dhe kohëve të fundit nuk i ka pranuar as në takime”.
Duke u bazuar në këtë situatë dhe duke reaguar për akuzat e tij, Partia Demokratike e Kosovës – Dega në Mitrovicës, kërkoi nga Agim Bahtiri që publikisht të kërkoj falje për këto akuza të turpshme ndaj banorëve shqiptarë të veriut.
als_Latn als_Latn als_Latn als_Latn als_Latn als_Latn als_Latn